b"\n_START_ARTICLE_\nLa Col\xc3\xb2nia G\xc3\xbcell\n_START_SECTION_\nHist\xc3\xb2ria\n_START_PARAGRAPH_\nLa Col\xc3\xb2nia G\xc3\xbcell era una col\xc3\xb2nia industrial que es dedicava a la fabricaci\xc3\xb3 de panes i velluts. Comen\xc3\xa7\xc3\xa0 a construir-se el 1890 per iniciativa de l'empresari\xc2\xa0Eusebi G\xc3\xbcell i Bacigalupi, propietari del terreny, l'antiga finca Can Soler de la Torre, que havia comprat el seu pare Joan G\xc3\xbcell anys abans en el municipi de Santa Coloma de Cervell\xc3\xb3. G\xc3\xbcell trasllad\xc3\xa0 aqu\xc3\xad totes les ind\xc3\xbastries que abans tenia ubicades al Vapor Vell de Sants (Barcelona). La causa d'aquest trasllat va ser provocada a causa de la primera vaga general de treballadors registrada a Espanya, el 1855, que va for\xc3\xa7ar a Joan G\xc3\xbcell a marxar a Fran\xc3\xa7a. Un cop es va acabar la crisi del sector t\xc3\xa8xtil, va tornar, va tancar la f\xc3\xa0brica Vapor Vell de Sants i la va traslladar a una zona menys conflictiva. _NEWLINE_Una altra finalitat que Eusebi G\xc3\xbcell perseguia era la de posar els treballadors en un ambient m\xc3\xa9s rural i evitar les tensions socials que es vivien a Barcelona i altres poblacions industrials catalanes a finals del segle XIX. Aquest cap\xc3\xadtol, en plena revoluci\xc3\xb3 industrial\xc2\xa0, va passar al mateix temps que el\xc2\xa0papa Lle\xc3\xb3 XIII\xc2\xa0publicava l\xe2\x80\x99enc\xc3\xadclica\xc2\xa0Rerum novarum. En aquest text es constata que l\xe2\x80\x99Esgl\xc3\xa9sia veia el m\xc3\xb3n obrer amena\xc3\xa7at pel socialisme i l\xe2\x80\x99anarquisme, que defensaven l\xe2\x80\x99ateisme. Els G\xc3\xbcell, en l\xc3\xadnia amb el que proclamava el papa, van col\xc2\xb7locar per als obrers tots els serveis que creien que necessitaven per a la seva viv\xc3\xa8ncia cristiana. _NEWLINE_Eusebi G\xc3\xbcell encarreg\xc3\xa0 a Gaud\xc3\xad el projecte de la Col\xc3\xb2nia, que disposava d'hospital, fonda, escola, comer\xc3\xa7os, teatre, cooperativa i capella, a m\xc3\xa9s de les f\xc3\xa0briques i els habitatges dels obrers, en una superf\xc3\xadcie total d'unes 160 hect\xc3\xa0rees.\xc2\xa0Gaud\xc3\xad s'encarreg\xc3\xa0 de la planimetria del conjunt, per a la qual cosa compt\xc3\xa0 amb la col\xc2\xb7laboraci\xc3\xb3 dels seus ajudants Francesc Berenguer i Mestres, Joan Rubi\xc3\xb3 i Josep Canaleta. Personalment, s'encarreg\xc3\xa0 del disseny de l'esgl\xc3\xa9sia, de la qual tan sols es constru\xc3\xad la cripta, ja que a la mort del comte G\xc3\xbcell, el 1918, els seus fills abandonaren el projecte._NEWLINE_La resta d'edificacions van anar a c\xc3\xa0rrec dels col\xc2\xb7laboradors de Gaud\xc3\xad: Francesc Berenguer constru\xc3\xad la cooperativa (amb Joan Rubi\xc3\xb3, 1900) i l'escola (amb el seu fill Francesc Berenguer i Bellveh\xc3\xad, 1911-1916); Joan Rubi\xc3\xb3 constru\xc3\xad diverses cases particulars, com Ca l'Ordal (1894) i Ca l'Espinal (1900); Francesc Berenguer i Bellveh\xc3\xad constru\xc3\xad, aix\xc3\xad mateix, el centre cultural Sant Llu\xc3\xads (1915-1917) i la casa parroquial (1917)._NEWLINE_Els successors d'Eusebi G\xc3\xbcell van vendre la propietat el 1945 a la fam\xc3\xadlia Bertrand i Serra. La ind\xc3\xbastria t\xc3\xa8xtil, davant la crisi del sector, fou tancada el 1973."